BRATISLAVA (SFZ) – Na 19. júna je naplánovaná konferencia slovenského futsalu a jedným z jej dôležitých bodov je voľba predsedu. Bývalý hráčsky, momentálne skôr zápasový agent Tomáš Takáč potvrdil svoj záujem zabojovať o tento post. Prečo, aj o tom hovorí v rozhovore, ktorý poskytol portálu futbalsfz.sk. Vyštudovaný inžinier ekonómie, bývalý aktívny futbalista i futsalista rozmýšľa nad mnohými aspektami funkcionárskeho pôsobenia, napríklad aj o profesionalizácii a rozšírení postov priamo riadiacich futsal u nás."To však nejde len tak, že sa to povie, k tomu treba pripraviť podmienky a zabezpečiť všetky náležitosti."
Nech sa páči, hovorí Tomáš Takáč.
Prečo ste sa rozhodli kandidovať na post, ktorý znamená nemalé časové vyťaženie a značnú zodpovednosť?
"Mám prácu, ktorá ma napĺňala a napĺňa, pri nej došlo k presahu do futsalu. Mám aj osobnú futsalovú históriu, hrával som ho a ešte si ho zahrám, posledné roky som pomáhal pri organizovaní klubových futsalových podujatí, bol som opakovane pri účasti Lučenca v Lige majstrov. Pozbieral som skúsenosti, spoznal veľa ľudí, prenikol hlbšie do fungovania tohto športu aj z iného, ako hráčskeho pohľadu. Napokon z toho všetkého vyplynula otázka od pomerne širokej skupiny ľudí, či by som zvážil svoje priame zapojenie sa do zväzovej štruktúry. A pri uvažovaní došlo ku skonkretizovaniu pozície, teda predsedu SF."
Súhlasili ste ľahko?
"Po mnohých skúsenostiach, zozbieraných pri spolupráci s futsalom, som dospel k presvedčeniu, že moja kandidatúra má zmysel. To, čo o futsale viem, ako som v ňom zapísaný, v čom vidím možnosti a čo môžem ponúknuť, sa spojilo do môjho rozhodnutia ísť do toho."
Ste jediným kandidátom?
"Podľa doterajších informácii to vyzerá, že áno. Sústreďujem sa však v prvom rade na vlastnú kandidatúru. Chcem svojou filozofiou a plánmi osloviť čo najširšiu skupinu futsalového hnutia. Samozrejme, do termínu konania konferencie môže ešte niekto pribudnúť."
Jednou zo základných myšlienok vašej kandidatúry je zblíženie slovenského futsalu so Slovenským futbalovým zväzom. Z čoho vychádzate?
"SFZ zastrešuje aj futsal, čo je logické, rovnako ako povedzme pri plážovom futbale. Myslím si, že je povinnosťou toho menšieho ísť oproti partnerovi a ten mu to vráti svojou podporou. To znamená pripraviť a ponúknuť zmysluplné projekty, ktorých uplatnenie má význam pre obe strany. Futsal by mal chodiť za futbalom s nápadmi, otázkami, impulzami a na SFZ som v tejto myšlienke našiel podporu. Máme vzájomnú rámcovú zmluvu, ktorá vyprší koncom roka a nová by už mohla zohľadňovať všetky čerstvé aspekty tejto spolupráce. Rovnako vychádzame zo základného záujmu o reprezentáciu Slovenska, v čom by sa podpora od futbalu pochopiteľne výrazne prejavila, ale domáce súťaže sú a budú stále v autonómnom riadení samotného futsalu."
Futsalová reprezentácia postúpila na majstrovstvá Európy 2022, to je dobrý moment pre opodstatnenosť vašej predstavy, nie?
"Samozrejme, kedy inokedy sa naskytne lepšie šanca posunúť futsal ďalej, ak nie teraz. Cez možnosť hrať na ME a dosiahnuť sľubný výsledok sa futsalu u nás dá určite pomôcť a zatraktívniť ho. Účasť na šampionáte si však žiada aj kvalitnú prípravu, počnúc sústredeniami a končiac priateľskými zápasmi."
Narážate na možnosť nárastu členskej základne, popularizácie medzi mládežou, zvýšenie počtu trénerov?
"Na úrovni mládeže už aj teraz u nás fungujú celkom zaujímavé projekty na jej zdokonalenie, ale väčší počet adeptov je vždy na prospech každého športu. Jednak treba citlivo identifikovať futbalistov, ktorý možno nedosiahnu na vrcholový futbal, ale stále môžu byť zdatnými futsalistami, trebárs aj s reprezentačnou perspektívou. Na druhej strane už pri mládeži na základe projektov s futbalom ukazovať tým najmladším, čo futsal je a ako im môže byť prospešný aj pre futbal. S tým následne súvisí aj kvalita "učiteľov," rozumej trénerov. Tu vidím veľký priestor na skvalitnenie, pretože trénerov na špičkovej úrovni reálne dosť nemáme. A práve v tejto oblasti by sa mohla využiť, nazvem to "cezhraničná spolupráca," že by možnosť práce vo futsale oslovila aj vzdelaných ľudí z futbalu. Čo by sa možno mohlo objaviť aj pri zakomponovaní obsahu kurzov pri vzdelávaní futbalových trénerov. To už trochu predbiehame, ale uvažujem aj takto."
Nepochybne by aj tomuto procesu pomohlo, ak by bol futsal čoraz atraktívnejší a populárnejší. Čo si o tom myslíte?
"Že futsal treba zatraktívniť! Za touto jednoduchou vetou je obrovské množstvo práce, v nej je výzva, odhodlanie, chuť aj spojenie všetkých ľudí v našom športe. Myslím tým zatraktívniť ho vo vnímaní verejnosti, samotného hnutia a samozrejme aj partnerov a prípadných sponzorov. Sú to tri cesty, ktoré vedú k jednému cieľu. Vízia existuje, bude treba vysúkať rukávy pri jej naplnení, ale práve to je inšpiratívny motív môjho uvažovania."
Nezabudli ste na ženy?
"Nezabudli! Tak ako ženský futbal, tak aj futsal prechádza dynamickým rozvojom, podporený rôznymi projektami. Vidíme možnosti na školách, samozrejme musíme nájsť správny spôsob ako dievčatám ukázať atraktivitu futsalu a ich rodičom zasa zmysel toho, aby sa mu ich dcéry venovali. Prezentovať argumenty ako pritiahnuť dievčatá a ženy k nášmu športu, čím máme ambíciu zvýrazniť ženský futsal na Slovensku. Reprezentantkám sa taktiež podaril historický krok, keď sa prebojovali do ďalšej fázy kvalifikácie na ME. Nepôjde to lusknutím prstov, ale dôležité je mať čo povedať tým, ktorí chcú počúvať."